Fushata "MeToo" në mediat sociale
Kjo lëvizje e fundit e mediave sociale ka nxitur një bisedë globale mes grave dhe burrave lidhur me ngacmimet dhe sulmet seksuale.
Ishte një thirrje për veprim gjatë fundjavës, nga aktorja e televizionit Alyssa Milano. Të djelën, Milano shkroi në Twitter mesazhin duke u bërë thirrje pasueseve të saj të përdornin hashtagun “Me Too” në se ato ishin ngacmuar apo sulmuar ndonjëherë seksualisht. Këto dy fjalë shpejt u përhapën në median sociale ndërsa mijëra gra treguan historitë e tyre të dhimbshme personale në përpjekje për të treguar sesa i përhapur është ngacmimi seksual. Në thirrjet për veprim u bashkuan edhe meshkuj, disa me historitë e tyre të vëmendjes së padëshiruar dhe të tjerë duke u solidarizuar me viktimat. Fushata në median sociale vjen pas skandalit të ngacmimeve dhe sulmeve seksuale të producentit të Hollivudit, Harvey Weinstein. Louisette Geiss, një nga dhjetra gratë që e akuzojnë Weinstein për ngacmime dhe sulme seksuale, kujtoi përvojën e saj me manjatin e filmave. Një zëdhënës i Weinstein-it i mohoi akuzat duke i quajtur të gjitha rastet konsensuale – por zemërimi po shtohet gjithnjë e më shumë duke dërguar mesazhin se sulmet dhe ngacmimet seksuale janë sjellje të papranueshme. Pasi u përjashtua nga kompania që ai themeloi, anëtarët e Akademisë së Arteve Filmike dhe Shkencës votuan gjatë fundjavës ta përjashtonin atë nga organizata e tyre. Skandali i fundit që godet Hollivudin ka implikime të mëdha për gratë në të gjitha fushat, thotë Melissa Silverstein, e cila drejton blogun "Gratë dhe Hollivudi." Një debat që, vetëm në dy fjalë po bën jehonë në mbarë Hollivudin dhe përtej internetit.